
	OBČINA KOMEN

	župan





Številka: 622-0001/2025-5 	
Datum:   21. 9. 2026    	



Na podlagi 30. člena Statuta Občine Komen (Uradni list RS, št. 80/09, 39/14, 39/16 in 76/25) vam v obravnavo in sprejem pošiljam  



Predlog Odloka o razglasitvi Zadružnega doma v Komnu za kulturni spomenik lokalnega pomena – druga obravnava



Obrazložitev: 

Občinski svet Občine Komen je Predlog Odloka o razglasitvi Zadružnega doma v Komnu za kulturni spomenik lokalnega pomena obravnaval na 15. redni seji dne 26. marca 2025 in ga v prvi obravnavi soglasno sprejel.

V razpravi so člani občinskega sveta opozorili predvsem na obseg in varstveni režim vplivnega območja kulturnega spomenika. Izraženi so bili pomisleki, da bi določitev vplivnega območja lahko omejevala prihodnje posege pri urejanju komenskega trga. Podan je bil predlog, da se iz vplivnega območja izloči parcela ob trgovini TUŠ. Svetniki so opozorili tudi na morebitne omejitve pri prihodnjih spremembah oziroma premestitvi spomenika NOB in predlagali pridobitev pisnega pojasnila glede vpliva razglasitve na že pripravljeni projekt prenove.

Zavod za varstvo kulturne dediščine Slovenije, Območna enota Nova Gorica, je na podlagi pripomb iz prve obravnave pripravil dopolnjen predlog za razglasitev nepremične kulturne dediščine Komen – Zadružni dom, EID 1-30922, za kulturni spomenik lokalnega pomena in ga z dopisom št. NG-0047-6/2025 z dne 17. septembra 2026 posredoval Občini Komen.

Za drugo obravnavo je bila spremenjena določitev varstvenega režima vplivnega območja. Iz predloga je bila črtana zahteva po »ohranjanju zaokroženosti celote s spomenikom NOB (EID 1-04888)«. V predlogu ostaja zahteva po ohranjanju vedut na Zadružni dom kot prostorsko dominanto. Obseg spomenika in seznam parcel, ki sestavljajo njegovo vplivno območje, se glede na predlog iz prve obravnave ne spreminjata. Iz vplivnega območja ni bila izločena nobena parcela. Prav tako ostaja določena obveznost pridobitve kulturnovarstvenega soglasja za posege na vseh parcelah vplivnega območja.

Dopolnjeni strokovni predlog vsebuje tudi podrobnejši opis spomenika in dodatno obrazložitev njegovega umetnostnozgodovinskega, arhitekturnega, zgodovinskega in družbenega pomena. Popravljena je bila tudi manjša slovnična napaka v opisu vrednot, ki utemeljujejo razglasitev. Druge varovane sestavine, varstveni režim samega spomenika, zahteve glede njegove javne dostopnosti in grafični prikaz območja ostajajo nespremenjeni.







Pripombe, podane v prvi obravnavi, so bile tako upoštevane delno. Varstveni režim vplivnega območja je bil vsebinsko omiljen z izločitvijo zahteve, povezane s spomenikom NOB, ni pa bil zmanjšan ozemeljski obseg vplivnega območja.

Občinskemu svetu Občine Komen predlagam, da predlog odloka obravnava in sprejme v drugi obravnavi.


Pripravila:
Soraja Balantič                                                                            mag. Erik Modic
višja svetovalka II		    župan







Priloga:
· predlog za razglasitev Zadružnega doma v Komnu za kulturni spomenik lokalnega pomena, št. NG-0047-6/2025,
· predlog besedila Odloka,
· predlog sklepa,
· priloga Odloka.

PREDLOG  - DRUGA OBRAVNAVA


Na podlagi prvega odstavka 13. člena Zakona o varstvu kulturne dediščine (Uradni list RS, št. 16/08, 123/08,  8/11, 30/11 odl.US, 90/12, 111/13, 32/16, 21/18 – ZNOrg, 78/23 – ZUNPEOVE in 131/23 - ZORZFS) in 16. člena Statuta Občine Komen (Uradni list RS, št. 80/09, 39/14, 39/16) ter predloga Zavoda za varstvo kulturne dediščine Slovenije, OE Nova Gorica,                        št. NG-0047-6/2025 z dne 17. 9. 2026 je Občinski svet Občine Komen na _____. redni seji dne _____ sprejel 


O D L O K
o razglasitvi Zadružnega doma v Komnu za kulturni spomenik lokalnega pomena


1. člen
(predmet odloka)
(1) Za kulturni spomenik lokalnega pomena se razglaša enoto dediščine: 
· Komen - Zadružni dom, EID 1-30922.

(2) Vrednote, ki utemeljujejo razglasitev enote dediščine iz prejšnjega odstavka za spomenik lokalnega pomena (v nadaljnjem besedilu: spomenik), varovane sestavine spomenika, obseg spomenika, vplivno območje, varstveni režim spomenika in varstveni režim vplivnega območja so določeni v prilogi, ki je sestavni del tega odloka (v nadaljnjem besedilu: priloga).

(3) Izvirnike načrtov, na katerih so prikazane meje spomenika in njegovega vplivnega območja, hranita Občina Komen in Zavod za varstvo kulturne dediščine Slovenije (v nadaljnjem besedilu: zavod).

2. člen
(dostop do spomenika)
(1) Lastnik, posestnik in upravljavec spomenika sorazmerno s svojimi zmožnostmi omogočijo predstavljanje in brezplačno dostopnost spomenika javnosti. Javni dostop ne sme ogrožati varovanih sestavin spomenika.

(2) Dodatne zahteve glede zagotavljanja javne dostopnosti spomenika so opredeljene v prilogi.

3. člen
(posegi v spomenik)
Za vse posege v spomenik in za posege v njegovo vplivno območje, kjer je tako določeno v prilogi, je treba predhodno izpolniti kulturnovarstvene pogoje in pridobiti kulturnovarstveno soglasje zavoda, razen če zakon, ki ureja varstvo kulturne dediščine ali graditev objektov, ne določa drugače.

4. člen
(označitev)
Spomenik se označi s predpisano oznako skladno s predpisom, ki ureja označevanje kulturnih spomenikov, tako da ta ne krni zgodovinske podobe ali posameznih delov spomenika. Mikrolokacijo oznak določita v soglasju zavod in lastnik ali upravljavec spomenika. 

5. člen
(nadzor)
Izvajanje tega odloka nadzira inšpektorat, pristojen za kulturno dediščino.




6. člen
(zaznamba)
V skladu s tretjim odstavkom 13. člena Zakona o varstvu kulturne dediščine (Uradni list RS, št. 16/08, 123/08, 8/11 – ORZVKD39, 90/12, 111/13, 32/16, 21/18 – ZNOrg, 78/23 – ZUNPEOVE in 131/23 - ZORZFS) se v zemljiški knjigi po uradni dolžnosti zaznamuje status kulturnega spomenika na nepremičninah, navedenih v prilogi v razdelku »Obseg spomenika«.


7. člen
(začetek veljavnosti)
Ta odlok začne veljati naslednji dan po objavi v Uradnem listu Republike Slovenije.




Številka:
Datum:

Župan Občine Komen
                                                                                                                       mag. Erik Modic

Številka: 			
Datum: 		


Na podlagi 16. člena Statuta Občine Komen (Ur. l. RS 80/09, 39/14, 39/16) je Občinski svet Občine Komen na svoji _____. redni seji, dne ______ sprejel naslednji


SKLEP

1. 

Sprejme se Odlok o razglasitvi Zadružnega doma v Komnu za kulturni spomenik lokalnega pomena.


2. 

Ta sklep velja takoj.



	
	mag. Erik Modic
župan

